Δημοσίευση αίτησης για έγκριση τροποποίησης των προδιαγραφών προϊόντος, η οποία δεν είναι ήσσονος σημασίας, σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2021/C 231/07)

Η παρούσα δημοσίευση παρέχει το δικαίωμα ένστασης κατά της αίτησης τροποποίησης σύμφωνα με το άρθρο 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1), εντός τριών μηνών από την ημερομηνία της παρούσας δημοσίευσης.

ΑΙΤΗΣΗ ΓΙΑ ΕΓΚΡΙΣΗ ΤΡΟΠΟΠΟΙΗΣΗΣ ΤΩΝ ΠΡΟΔΙΑΓΡΑΦΩΝ ΠΡΟΪΟΝΤΟΣ ΠΡΟΣΤΑΤΕΥΟΜΕΝΗΣ ΟΝΟΜΑΣΙΑΣ ΠΡΟΕΛΕΥΣΗΣ / ΠΡΟΣΤΑΤΕΥΟΜΕΝΗΣ ΓΕΩΓΡΑΦΙΚΗΣ ΕΝΔΕΙΞΗΣ Η ΟΠΟΙΑ ΔΕΝ ΕΙΝΑΙ ΗΣΣΟΝΟΣ ΣΗΜΑΣΙΑΣ

Αίτηση για έγκριση τροποποίησης σύμφωνα με το άρθρο 53 παράγραφος 2 πρώτο εδάφιο του κανονισμού (ΕΕ) αριθ. 1151/2012

«Aceto Balsamico di Modena»

Αριθ. ΕΕ: PGI-IT-0430-AM01 – 23 Νοεμβρίου 2018

ΠΟΠ ( ) ΠΓΕ (X)

1. Αιτουσα ομαδα και εννομο συμφερον

Consorzio Tutela Aceto Balsamico di Modena Via Ganaceto 134, 41121 Modena, Italy Τηλ. +39 059208621 Email: segreteria@consorziobalsamico.it

Ο συνεταιρισμός «Consorzio Tutela Aceto Balsamico di Modena» (συνεταιρισμός προάσπισης του «Aceto Balsamico di Modena») έχει έννομο συμφέρον να υποβάλει αίτηση τροποποίησης κατά την έννοια του άρθρου 13 παράγραφος 1 του Διατάγματος του Υπουργείου Πολιτικών Γεωργίας, Τροφίμων και Δασών αριθ. 12511 της 14ης Οκτωβρίου 2013.

2. Κρατος μελος ή τριτη χωρα

Ιταλία

3. Κεφαλαιο των προδιαγραφων προϊοντος που αφορα/-ουν η/οι τροποποιηση/-εις

☐ Ονομασία του προϊόντος

☒ Περιγραφή του προϊόντος

☐ Γεωγραφική περιοχή

☒ Απόδειξη προέλευσης

☒ Μέθοδος παραγωγής

☐ Δεσμός

☒ Επισήμανση

☒ Άλλο [Συσκευασία]

4. Τυπος τροποποιησης/-εων

☒ Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ η οποία δεν μπορεί να θεωρηθεί ήσσονος σημασίας σύμφωνα με το άρθρο 53 παράγραφος 2 τρίτο εδάφιο του κανονισμού (ΕΕ) αριθ. 1151/2012.

☐ Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ για την οποία δεν έχει δημοσιευθεί ενιαίο έγγραφο (ή ισοδύναμο έγγραφο) η οποία δεν μπορεί να θεωρηθεί ήσσονος σημασίας σύμφωνα με το άρθρο 53 παράγραφος 2 τρίτο εδάφιο του κανονισμού (ΕΕ) αριθ. 1151/2012.

5. Τροποποιηση/-εις

5.1. Περιγραφή του προϊόντος

— Σημείο 4.2 της σύνοψης και σημείο 3.2 του ενιαίου εγγράφου

Προστίθεται το ακόλουθο πρώτο εδάφιο:

Το «Aceto Balsamico di Modena» είναι ξύδι που παράγεται σύμφωνα με τις ακόλουθες διατάξεις και έχει τα χαρακτηριστικά που περιγράφονται κατωτέρω.

Αυτή η τροποποίηση στη διατύπωση αποσκοπεί στον προσδιορισμό της φύσης του προϊόντος στο οποίο αναφέρεται η ονομασία.

— Το σημείο 4.2 της σύνοψης και το σημείο 3.2 του ενιαίου εγγράφου — οσμή: έμμονη, λεπτή και ελαφρώς οξώδης, με πιθανές ξυλώδεις νότες· — γεύση: γλυκόξινη, ισορροπημένη.

τροποποιούνται ως εξής:

— οσμή: χαρακτηριστική, επίμονη, έντονη και λεπτή, ευχάριστα οξώδης, με πιθανές ξυλώδεις νότες·

— γεύση: γλυκόξινη, ισορροπημένη, ευχάριστη και χαρακτηριστική.

Η τροποποίηση αυτή έχει ως στόχο την εναρμόνιση της περιγραφής του προϊόντος που παρέχεται στη σύνοψη με την αντίστοιχη περιγραφή στις προδιαγραφές προϊόντος. Πρόκειται συνεπώς για τροποποίηση της διατύπωσης η οποία δεν συνεπάγεται αλλαγή στα χαρακτηριστικά της οσμής ή της γεύσης του «Aceto Balsamico di Modena».

— Το άρθρο 2 πρώτο εδάφιο πέμπτη περίπτωση των προδιαγραφών προϊόντος: πυκνότητα στους 20 °C: τουλάχιστον 1,06 για το παλαιωμένο προϊόν,

συμπληρώνεται ως εξής:

πυκνότητα στους 20 °C: τουλάχιστον 1,06 για το ωριμασμένο προϊόν, τουλάχιστον 1,15 για το «παλαιωμένο» προϊόν

Μαζί με την παλαίωση, η υψηλή πυκνότητα αποτελεί έναν πολύ σημαντικό παράγοντα ποιότητας για τους καταναλωτές. Σκοπός αυτής της τροποποίησης είναι να ενθαρρύνει την παραγωγή προϊόντων υψηλής «αντιληπτής ποιότητας» που έχουν ζήτηση από τους καταναλωτές στη συγκεκριμένη κατηγορία· χάρη στα τρία τουλάχιστον έτη παλαίωσης, τα προϊόντα αυτά διαφοροποιούνται σαφώς όσον αφορά την τιμή από τα προϊόντα που φέρουν τον χαρακτηρισμό «affinato», τα οποία ωριμάζουν σε ξύλο για διάστημα μικρότερο των 3 ετών.

Η τροποποίηση αυτή αφορά επίσης το σημείο 4.2 της σύνοψης και εφαρμόζεται στο σημείο 3.2 του ενιαίου εγγράφου.

— Το άρθρο 2 πρώτο εδάφιο όγδοη περίπτωση των προδιαγραφών προϊόντος: Ελάχιστη ολική οξύτητα: 6 τοις εκατό

συμπληρώνεται ως εξής:

Ελάχιστη ολική οξύτητα: 6 % για το ωριμασμένο προϊόν και 5,5 % για το παλαιωμένο προϊόν

Με δεδομένο το ισχύον όριο, η τροποποίηση αυτή έχει ως στόχο να συνυπολογιστεί στο σύστημα παραγωγής η ενδεχόμενη φυσιολογική μείωση του επιπέδου οξύτητας στη διάρκεια της τριετούς περιόδου παλαίωσης.

Μετά την εισαγωγή αυτής της τροποποίησης που αφορά το ελάχιστο ποσοστό οξύτητας και πυκνότητας, το «Aceto Balsamico di Modena» κατατάσσεται σε δύο κατηγορίες:

— Aceto Balsamico di Modena: ωριμασμένο σε ξύλο για διάστημα μεταξύ 60 ημερών και 3 ετών, ολική οξύτητα τουλάχιστον 6 %, πυκνότητα στους 20 °C τουλάχιστον 1,06

— Aceto Balsamico di Modena «invecchiato» [παλαιωμένο]: παλαιωμένο σε ξύλο για διάστημα άνω των 3 ετών, ολική οξύτητα τουλάχιστον 5,5 %, πυκνότητα στους 20 °C τουλάχιστον 1,15.

Η τροποποίηση αυτή αφορά επίσης το σημείο 4.2 της σύνοψης και εφαρμόζεται στο σημείο 3.2 του ενιαίου εγγράφου.

— Προστίθεται το ακόλουθο τρίτο εδάφιο στο άρθρο 2 των προδιαγραφών του προϊόντος: Εάν παρατηρηθούν αποκλίσεις από τις παραμέτρους που αναφέρονται στο παρόν άρθρο, επιτρέπεται η εφαρμογή διαδικασίας βάσει της οποίας το οικείο προϊόν μπορεί να διορθωθεί με την προσθήκη ορισμένης ποσότητας πρώτων υλών (ξύδι οίνου και γλεύκος σταφυλιών που έχει βραστεί ή συμπυκνωθεί) σε ποσοστό έως 3 % κατά μάζα. Στις περιπτώσεις στις οποίες απαιτείται αυτή η διαδικασία διόρθωσης, πραγματοποιείται στο τέλος της περιόδου ωρίμασης ή παλαίωσης και, σε κάθε περίπτωση, πριν από την πιστοποίηση του προϊόντος.

Σκοπός αυτής της τροποποίησης είναι να ρυθμιστεί η διαδικασία διόρθωσης του προϊόντος όταν παρατηρούνται αποκλίσεις από τα αναλυτικά όρια που ορίζονται στις προδιαγραφές προϊόντος με τον καθορισμό ανώτατου ορίου πέραν του οποίου δεν επιτρέπονται διορθωτικές ενέργειες.

Η τροποποίηση αυτή αφορά επίσης το σημείο 4.2 της σύνοψης και εφαρμόζεται στο σημείο 3.2 του ενιαίου εγγράφου.

5.2. Απόδειξη προέλευσης

— Άρθρο 4 πρώτο εδάφιο των προδιαγραφών προϊόντος:

η ακόλουθη περίοδος:

Η διαδικασία αυτή —στο πλαίσιο της οποίας ο οργανισμός ελέγχου τηρεί μητρώα των γεωτεμαχίων κτηματολογίου στα οποία πραγματοποιείται αμπελοκαλλιέργεια και των αμπελουργών, των παραγωγών γλεύκους, των επιχειρήσεων μεταποίησης και εμφιάλωσης— σε συνδυασμό με την έγκαιρη δήλωση, στον οργανισμό ελέγχου, των παραγόμενων ποσοτήτων και των ποσοτήτων που συσκευάστηκαν και επισημάνθηκαν, εγγυάται την ιχνηλασιμότητα του προϊόντος.

τροποποιείται ως εξής:

Η διαδικασία αυτή —στο πλαίσιο της οποίας ο οργανισμός ελέγχου τηρεί μητρώα των γεωτεμαχίων κτηματολογίου στα οποία πραγματοποιείται καλλιέργεια των επτά ποικιλιών αμπέλου που απαριθμούνται στο άρθρο 5 και των αμπελουργών, των παραγωγών γλεύκους και ξυδιών οίνου, των επιχειρήσεων μεταποίησης και εμφιάλωσης— σε συνδυασμό με την έγκαιρη δήλωση, στον οργανισμό ελέγχου, των παραγόμενων ποσοτήτων και των ποσοτήτων που συσκευάστηκαν και επισημάνθηκαν, εγγυάται την ιχνηλασιμότητα του προϊόντος.

Η προσθήκη της μνείας «των επτά ποικιλιών αμπέλου που απαριθμούνται στο άρθρο 5» δεν συνεπάγεται ουσιαστικές αλλαγές· μοναδικός σκοπός της είναι να συμβάλει στη σαφήνεια του κειμένου. Η τροποποίηση αυτή έχει επίσης ως στόχο να συμπληρώσει το υφιστάμενο κείμενο συμπεριλαμβάνοντας τους παραγωγούς ξυδιών οίνου στις κατηγορίες των υποκείμενων σε έλεγχο μερών. Η συμπερίληψη, στον κατάλογο των υποκείμενων σε έλεγχο μερών, ενότητας για τους παραγωγούς ξυδιών οίνου αποτελεί αναγκαίο βήμα για τη διασφάλιση της μέγιστης δυνατής διαφάνειας σε όλο το μήκος της αλυσίδας παραγωγής με την αναφορά όλων των προμηθευτών των πρώτων υλών που χρησιμοποιούνται για την παραγωγή του «Aceto Balsamico di Modena» και την υποβολή των εν λόγω πρώτων υλών σε έλεγχο μέσω ισοτοπικής ανάλυσης προκειμένου να εξακριβωθεί η συμμόρφωση με τα όρια που θεσπίζονται στις προδιαγραφές προϊόντος.

Η τροποποίηση αυτή αφορά επίσης το πρώτο εδάφιο του σημείου 4.4 της σύνοψης.

5.3. Μέθοδος παραγωγής

— Το άρθρο 5 πρώτο εδάφιο των προδιαγραφών προϊόντος: Το «Aceto Balsamico di Modena» παράγεται χρησιμοποιώντας συγκεκριμένες, παραδοσιακές τεχνικές, από γλεύκος των ακόλουθων ποικιλιών σταφυλιών: Lambrusco, Sangiovese, Trebbiano, Albana, Ancellotta, Fortana και Montuni, που έχει μερικώς ζυμωθεί και/ή βραστεί και/ή συμπυκνωθεί, με την προσθήκη ποσότητας ξυδιού παλαιότητας τουλάχιστον 10 ετών ώστε να αποκτήσει το προϊόν τα τυπικά οργανοληπτικά χαρακτηριστικά του, και με την προσθήκη ξυδιού λαμβανόμενου αποκλειστικά από οξοποίηση οίνου σε ποσοστό τουλάχιστον 10 %.

συμπληρώνεται ως εξής:

Το «Aceto Balsamico di Modena» παράγεται χρησιμοποιώντας συγκεκριμένες, παραδοσιακές τεχνικές, από γλεύκος των ακόλουθων ποικιλιών σταφυλιών: Lambrusco, Sangiovese, Trebbiano, Albana, Ancellotta, Fortana και Montuni, που έχει μερικώς ζυμωθεί και/ή βραστεί και/ή συμπυκνωθεί, με την προσθήκη ποσότητας ξυδιού παλαιότητας τουλάχιστον 10 ετών ώστε να αποκτήσει το προϊόν τα τυπικά οργανοληπτικά χαρακτηριστικά του, και με την προσθήκη ξυδιού λαμβανόμενου αποκλειστικά από οξοποίηση οίνου σε ποσοστό τουλάχιστον 10 %, σύμφωνα με τις ακόλουθες αναλογίες ισοτόπων: — αναλογία 13C/12C (εκφρασμένη σε τιμή δ13C) στο οξικό οξύ: από -29,3 ‰ έως -24,3 ‰· — αναλογία 18O/16O (εκφρασμένη σε τιμή δ18O) στο νερό, για ξύδι οίνου με οξύτητα άνω του 9 %: τουλάχιστον -2 ‰· — αναλογία 18O/16O (εκφρασμένη σε τιμή δ 18O) στο νερό, για ξύδι οίνου με οξύτητα μεταξύ 9 % και 6 %: τουλάχιστον -5 ‰· — αναλογία δευτερίου/υδρογόνου (D/H) στη θέση μεθυλίου (CH3) στο εκχύλισμα οξικού οξέος: από 98,8 έως 106 ppm.

Το κύριο συστατικό του «Aceto Balsamico di Modena» είναι το ξύδι οίνου· για να προσδιοριστεί ως τέτοιο και να χρησιμοποιηθεί ως πρώτη ύλη για την παραγωγή του συγκεκριμένου προϊόντος ΠΓΕ, το ξύδι οίνου πρέπει να παράγεται σύμφωνα με τον ορισμό της ΕΕ που περιλαμβάνεται στον κανονισμό (ΕΕ) αριθ. 1308/2013. Οι ισοτοπικές αναλύσεις αποτελούν ουσιαστικό εργαλείο για τον έλεγχο της νομιμότητας του προϊόντος, αφενός για τους σκοπούς του συστήματος πιστοποίησης προϊόντων και τους εσωτερικούς ελέγχους ποιότητας των εταιρειών, και αφετέρου για την παρακολούθηση ενδεχόμενης νοθείας των ξυδιών οίνου. Ως προς αυτό, παρατηρείται αυξανόμενο πρόβλημα στην αγορά της ΕΕ όσον αφορά το εμπόριο ξυδιών οίνου που παράγονται από πρώτες ύλες άλλες από τα σταφύλια και τον οίνο και, ως εκ τούτου, δεν συμμορφώνονται με την ευρωπαϊκή νομοθεσία. Υπό το πρίσμα αυτού του αυξανόμενου κινδύνου, είναι πλέον επείγουσα η ανάγκη να εφαρμοστούν πιο αποτελεσματικά συστήματα ανίχνευσης της νοθείας από εκείνα που έχουν χρησιμοποιηθεί έως σήμερα. Η ισοτοπική ανάλυση είναι η μέθοδος που χρησιμοποιείται σήμερα για την ανίχνευση ενδεχόμενης νοθείας των ξυδιών οίνου, και είναι επίσης η μέθοδος που έχει αναγνωριστεί επισήμως από τον Διεθνή Οργανισμό Αμπέλου και Οίνου (OIV) για το ξύδι οίνου. Για να μπορεί να εφαρμοστεί αυτό το είδος ανάλυσης στα ξύδια οίνου που χρησιμοποιούνται για την παραγωγή του «Aceto Balsamico di Modena», πρέπει να προστεθούν στις προδιαγραφές προϊόντος οι γενικές παράμετροι ισοτόπων. Προστίθεται επομένως κατάλογος παραμέτρων που υποδεικνύει σαφώς και ρητώς τα όρια πέραν των οποίων το προϊόν θεωρείται νοθευμένο. Οι συγκεκριμένες αναλογίες και τα όριά τους είναι προϊόν εκτενούς έρευνας που έχει δημοσιευθεί σε επίσημες επιστημονικές εκδόσεις (Food Control 29 (2013) 107–111- F. Camin et al.· Australian Journal of Grape and Wine Research 19 (2013) 324–330 N. Dordevic et al.· Journal of Agriculture and Food Chemistry 62 (2014) 8197–8203 M. Perini et al.). Η συγκεκριμένη τροποποίηση καθιερώνει συνεπώς ένα σύστημα ελέγχων και ειδοποιήσεων που πρέπει να χρησιμοποιούνται όταν υπάρχει υποψία ότι το ξύδι οίνου που προορίζεται για παραγωγή του «Aceto Balsamico di Modena» μπορεί να είναι νοθευμένο.

Η τροποποίηση αυτή αφορά επίσης το σημείο 4.5 της σύνοψης και εφαρμόζεται στο σημείο 3.3 του ενιαίου εγγράφου.

— Το άρθρο 5 δεύτερο εδάφιο των προδιαγραφών προϊόντος Για να αποκτήσει το «Aceto Balsamico di Modena» τα χαρακτηριστικά που περιγράφονται στο άρθρο 2, το γλεύκος που έχει βραστεί και/ή συμπυκνωθεί πρέπει να συμμορφώνεται με τα ακόλουθα χαρακτηριστικά: — ελάχιστη ολική οξύτητα: 8 g ανά kg — ελάχιστο καθαρό ξηρό εκχύλισμα: 55 g ανά kg

συμπληρώνεται ως εξής:

Για να αποκτήσει το «Aceto Balsamico di Modena» τα χαρακτηριστικά που περιγράφονται στο άρθρο 2, το γλεύκος που έχει βραστεί και/ή συμπυκνωθεί πρέπει να συμμορφώνεται με τα ακόλουθα χαρακτηριστικά: — ελάχιστη ολική οξύτητα: 8 g ανά kg — ελάχιστο καθαρό ξηρό εκχύλισμα: 55 g ανά kg — παράμετροι αναλογιών ισοτόπων: — αναλογία 13C/12C (εκφρασμένη σε τιμή δ13C) στην αλκοόλη που παράγεται με ζύμωση των σακχάρων: από -29,3 ‰ έως -24,3 ‰· — αναλογία D/H στη θέση μεθυλίου (CH3) στην αλκοόλη που παράγεται με ζύμωση των σακχάρων: από 98,8 έως 106 ppm.

Το γλεύκος σταφυλιών που έχει βραστεί ή συμπυκνωθεί είναι άλλο ένα βασικό συστατικό του «Aceto Balsamico di Modena»· για να προσδιοριστεί ως τέτοιο και, συνεπώς, να χρησιμοποιηθεί ως πρώτη ύλη για την παραγωγή του συγκεκριμένου προϊόντος ΠΓΕ, το γλεύκος πρέπει να παράγεται σύμφωνα με τον ορισμό της ΕΕ που περιλαμβάνεται στον κανονισμό (ΕΕ) αριθ. 1308/2013. Οι ισοτοπικές αναλύσεις αποτελούν ουσιαστικό εργαλείο για τον έλεγχο της νομιμότητας του προϊόντος, αφενός για τους σκοπούς του συστήματος πιστοποίησης προϊόντων και τους εσωτερικούς ελέγχους ποιότητας των εταιρειών, και αφετέρου για την παρακολούθηση ενδεχόμενης νοθείας του γλεύκους. Τα τελευταία χρόνια παρατηρείται αυξανόμενος κίνδυνος διάθεσης στην αγορά νοθευμένου γλεύκους σταφυλιών κατά παράβαση τόσο της ενωσιακής όσο και της εθνικής νομοθεσίας. Υπό το πρίσμα αυτού του αυξανόμενου κινδύνου, είναι πλέον επείγουσα η ανάγκη να εφαρμοστούν πιο αποτελεσματικά συστήματα ανίχνευσης της νοθείας από εκείνα που έχουν χρησιμοποιηθεί έως σήμερα. Η ισοτοπική ανάλυση είναι η μέθοδος που χρησιμοποιείται και για τον έλεγχο της γνησιότητας του γλεύκους σταφυλιών· απαιτείται επομένως ένας κατάλογος με τις γενικές αναλογίες και τα όρια ώστε να είναι εφικτός ο έλεγχος των γλευκών που χρησιμοποιούνται για την παραγωγή του «Aceto Balsamico di Modena». Οι συγκεκριμένες αναλογίες και τα όριά τους είναι προϊόν εκτενούς έρευνας που έχει δημοσιευθεί σε επίσημες επιστημονικές εκδόσεις (Food Control 29 (2013) 107–111- F. Camin et al.· Australian Journal of Grape and Wine Research 19 (2013) 324–330 N. Dordevic et al.· Journal of Agriculture and Food Chemistry 62 (2014) 8197–8203 M. Perini et al.). Η συγκεκριμένη τροποποίηση καθιερώνει συνεπώς ένα σύστημα ελέγχων και ειδοποιήσεων που πρέπει να χρησιμοποιούνται όταν υπάρχει υποψία ότι το γλεύκος σταφυλιών που προορίζεται για παραγωγή του «Aceto Balsamico di Modena» μπορεί να είναι νοθευμένο.

Η τροποποίηση αυτή αφορά επίσης το σημείο 4.5 της σύνοψης και εφαρμόζεται στο σημείο 3.3 του ενιαίου εγγράφου.

— Άρθρο 5 τρίτο εδάφιο των προδιαγραφών προϊόντος:

Η περίοδος:

Η συμπύκνωση συνεχίζεται έως ότου η αρχική μάζα γλεύκους αποκτήσει ελάχιστη πυκνότητα 1,240 σε θερμοκρασία 20 °C.

συμπληρώνεται ως εξής:

Η συμπύκνωση και/ή ο βρασμός συνεχίζεται έως ότου η αρχική μάζα γλεύκους αποκτήσει ελάχιστη πυκνότητα 1,240 σε θερμοκρασία 20 °C.

Σκοπός της συγκεκριμένης προσθήκης είναι να εξηγήσει ότι η απαίτηση για την ελάχιστη πυκνότητα του γλεύκους αναφέρεται τόσο σε γλεύκη που έχουν βραστεί όσο και σε γλεύκη που έχουν συμπυκνωθεί· συνεπώς, δεν επιφέρει κάποια ουσιώδη αλλαγή και απλώς αποσαφηνίζει το κείμενο.

Η τροποποίηση αυτή αφορά επίσης το σημείο 4.5 της σύνοψης.

— Άρθρο 5 έβδομο εδάφιο των προδιαγραφών προϊόντος:

Η περίοδος:

Σε κάθε περίπτωση, για την οξοποίηση και παλαίωση χρησιμοποιούνται κάδοι από ξύλο ποιότητας, όπως ιδίως βελανιδιά, ιδίως του είδους Quercus petraea, καστανιά, μουριά και άρκευθος, στους οποίους το προϊόν παραμένει για ελάχιστη περίοδο 60 ημερών από την ημερομηνία κατά την οποία ολοκληρώνεται η συνένωση των πρώτων υλών που προορίζονται για μεταποίηση.

και το σημείο 4.5. της σύνοψης:

Σε κάθε περίπτωση, για την οξοποίηση και παλαίωση χρησιμοποιούνται κάδοι από ξύλο ποιότητας, όπως δρυς, καστανιά, βελανιδιά, μουριά και κέδρος, στους οποίους το προϊόν παραμένει για ελάχιστη περίοδο 60 ημερών από την ημερομηνία κατά την οποία ολοκληρώθηκε η ανάμιξη των πρώτων υλών που προορίζονται για επεξεργασία.

επαναδιατυπώνονται ως εξής:

Σε κάθε περίπτωση, για την οξοποίηση και ωρίμαση χρησιμοποιούνται κάδοι, βαρέλια ή άλλα δοχεία από ξύλο ποιότητας, όπως ιδίως βελανιδιά, ιδίως του είδους Quercus petraea, καστανιά, μουριά και άρκευθος, στους οποίους το προϊόν παραμένει για ελάχιστη περίοδο 60 ημερών από την ημερομηνία κατά την οποία ολοκληρώνεται η ανάμειξη των πρώτων υλών που προορίζονται για μεταποίηση και το προϊόν τοποθετείται στα ανωτέρω ξύλινα δοχεία.

Σκοπός αυτής της αναδιατύπωσης είναι να διορθωθεί η ασυμφωνία μεταξύ του κειμένου των προδιαγραφών προϊόντος και της σύνοψης σχετικά με τα δοχεία και τα είδη ξύλου που μπορούν να χρησιμοποιηθούν στα στάδια της ωρίμασης και της παλαίωσης.

Η προσθήκη της φράσης «το προϊόν τοποθετείται στα ανωτέρω ξύλινα δοχεία» έχει ως στόχο να περιγράψει με μεγαλύτερη σαφήνεια το εν λόγω στάδιο παραγωγής.

Η ίδια περίπτωση προστίθεται ολόκληρη στο σημείο 3.4 του ενιαίου εγγράφου προκειμένου αυτό να εναρμονιστεί με την ίδια αρχή που ορίζεται στις προδιαγραφές προϊόντος και στο δελτίο δεδομένων.

5.4. Επισήμανση

— Άρθρο 8 τρίτο, τέταρτο και πέμπτο εδάφιο των προδιαγραφών προϊόντος:

Τα ακόλουθα δύο εδάφια:

Στις συσκευασίες η ονομασία «Aceto Balsamico di Modena» πρέπει να συνοδεύεται από την ένδειξη Indicazione Geografica Protetta [Προστατευόμενη Γεωγραφική Ένδειξη] αναγραφόμενη με ευκρινείς και ευανάγνωστους χαρακτήρες, ολογράφως ή με σύντμηση, στην ιταλική γλώσσα και/ή στη γλώσσα της χώρας προορισμού.

Επιτρέπεται μόνο η αναγραφή της ένδειξης «invecchiato» (παλαιωμένο) χωρίς καμία περαιτέρω προσθήκη, όταν η παλαίωση έχει συνεχιστεί για ελάχιστο χρονικό διάστημα τριών ετών σε κάδους, βαρέλια ή άλλα ξύλινα δοχεία.

τροποποιούνται ως εξής:

Στις συσκευασίες η ονομασία «Aceto Balsamico di Modena» πρέπει να συνοδεύεται από την ένδειξη Indicazione Geografica Protetta [Προστατευόμενη Γεωγραφική Ένδειξη] αναγραφόμενη με ευκρινείς και ευανάγνωστους χαρακτήρες, ολογράφως ή με σύντμηση, στην ιταλική γλώσσα και/ή στη γλώσσα της χώρας προορισμού. Στην ετικέτα πρέπει να εμφανίζεται το σύμβολο της ΕΕ που συνδέεται με την ονομασία της ΠΓΕ.

Επιτρέπεται επίσης η αναγραφή του όρου «invecchiato» (παλαιωμένο) μαζί με την ονομασία, όταν η παλαίωση του προϊόντος έχει συνεχιστεί για ελάχιστο χρονικό διάστημα τριών ετών σε κάδους, βαρέλια ή άλλα ξύλινα δοχεία. Ο όρος «invecchiato» μπορεί να συνοδεύεται από ένδειξη της ελάχιστης περιόδου παλαίωσης των τριών ετών.

Η περίοδος «[σ]την ετικέτα πρέπει να εμφανίζεται το σύμβολο της ΕΕ που συνδέεται με την ονομασία της ΠΓΕ» προστίθεται προκειμένου να διευκρινιστούν οι διατάξεις του άρθρου 12 παράγραφος 3 του κανονισμού (ΕΕ) αριθ. 1151/2012 στο ενιαίο έγγραφο.

Για να μπορεί ο μη ενημερωμένος καταναλωτής να κατανοήσει τα χαρακτηριστικά του «Aceto Balsamico di Modena “invecchiato”», επιτρέπεται να αναγράφεται στην ετικέτα η ελάχιστη περίοδος παλαίωσης των τριών ετών, όπως ορίζεται στις προδιαγραφές προϊόντος.

Η τροποποίηση αυτή αφορά επίσης το σημείο 4.8 της σύνοψης και εφαρμόζεται στο σημείο 3.6 του ενιαίου εγγράφου.

5.5. Άλλο

Συσκευασία

— Άρθρο 8 δεύτερο εδάφιο των προδιαγραφών προϊόντος:

Η περίοδος:

Τα δοχεία που χρησιμοποιούνται για τη διάθεση του «Aceto Balsamico di Modena» στο εμπόριο πρέπει να είναι γυάλινα, ξύλινα, κεραμικά ή πήλινα, με τις ακόλουθες χωρητικότητες: 0,250 l· 0,500 l· 0,750 l· 1 l· 2 l· 3 l ή 5 l· επίσης δοχεία μιας δόσης από πλαστικά ή σύνθετα υλικά, μέγιστης χωρητικότητας 25 ml, στα οποία αναγράφονται οι ίδιες ενδείξεις με αυτές που εμφανίζονται στις ετικέτες των φιαλών.

και το σημείο 4.5. της σύνοψης:

Οι περιέκτες που χρησιμοποιούνται για τη διάθεση του «Aceto Balsamico di Modena» στο εμπόριο πρέπει να είναι γυάλινοι, ξύλινοι, κεραμικοί ή πήλινοι, με τις ακόλουθες χωρητικότητες: 0,250 l· 0,500 l· 0,750 l· 1 l· 2 l· 3 l· 5 l· επίσης φακελάκια μιας δόσης από πλαστικά ή σύνθετα υλικά, μέγιστης χωρητικότητας 25 ml, στα οποία αναγράφονται οι ίδιες ενδείξεις με αυτές που εμφανίζονται στις ετικέτες των φιαλών.

συγχωνεύονται και αναδιατυπώνονται ως εξής:

Τα δοχεία που χρησιμοποιούνται για τη διάθεση του «Aceto Balsamico di Modena» στο εμπόριο πρέπει να είναι γυάλινα, ξύλινα, κεραμικά ή πήλινα, με τις ακόλουθες χωρητικότητες: 0,100 l· 0,150 l· 0,200 l· 0,250 l· 0,500 l· 0,750 l· 1 l· 1,5 l· 2 l· 3 l ή 5 l· επίσης δοχεία μιας δόσης από γυαλί, πλαστικά ή σύνθετα υλικά, μέγιστης χωρητικότητας 25 ml, στα οποία αναγράφονται οι ίδιες ενδείξεις με αυτές που εμφανίζονται στις ετικέτες των φιαλών.

Σκοπός αυτής της αναδιατύπωσης είναι να διορθωθεί η ασυμφωνία μεταξύ του κειμένου των προδιαγραφών προϊόντος και της σύνοψης σχετικά με τα δοχεία μίας δόσης που αναφέρονται στη σύνοψη ως «φακελάκια».

Τα τελευταία χρόνια, τόσο στην ιταλική αγορά όσο και κυρίως σε άλλες χώρες, παρατηρείται αυξανόμενη ζήτηση για μεγαλύτερη ποικιλία προϊόντων, ιδίως όσον αφορά τη χωρητικότητα των φιαλών. Επιπροσθέτως, σε ορισμένες μη ευρωπαϊκές χώρες, η πολυμορφία των χρησιμοποιούμενων μονάδων μέτρησης αναγκάζει τους παραγωγούς να αρνούνται αιτήματα εμπόρων χονδρικής ή λιανικής πώλησης, ακριβώς λόγω της αδυναμίας να διατεθούν δοχεία με χωρητικότητες άλλες από τις έως σήμερα επιτρεπόμενες από τις προδιαγραφές προϊόντος. Η παρούσα τροποποίηση, χωρίς να προδίδει το πνεύμα των υφιστάμενων κανόνων, επιδιώκει να τους καταστήσει επαρκώς ευέλικτους ώστε να ικανοποιούν τις ανάγκες της αγοράς.

Η τροποποίηση εφαρμόζεται στο σημείο 3.5 του ενιαίου εγγράφου.

— Άρθρο 8 τρίτο εδάφιο των προδιαγραφών προϊόντος:

Προστίθεται η ακόλουθη παράγραφος:

Τα δοχεία με χωρητικότητα 0,100 l· 0,150 l· 0,200 l, δεν επιτρέπεται να είναι σφαιρικού σχήματος ή να έχουν σφαιρικό σώμα και η αναλογία μεταξύ του ολικού ύψους και του μήκους της μεγαλύτερης πλευράς, ή της διαμέτρου εάν το δοχείο είναι κυλινδρικό, πρέπει να είναι πάνω από 1,85.

Για τα δοχεία με χωρητικότητα κάτω από 0,250 l, θεωρήθηκε ενδεδειγμένο να θεσπιστούν ορισμένες γενικές αρχές που θα διέπουν το σχήμα των δοχείων, με στόχο να διασφαλιστεί ένα ελάχιστο επίπεδο ομοιομορφίας μεταξύ των φιαλών στις οποίες θα πωλείται το προϊόν.

Η τροποποίηση εφαρμόζεται στο σημείο 3.5 του ενιαίου εγγράφου.

ΕΝΙΑΙΟ ΕΓΓΡΑΦΟ

«ACETO BALSAMICO DI MODENA»

Αριθ. ΕΕ: PGI-IT-0430-AM01 – 23 Νοεμβρίου 2018

ΠΟΠ ( ) ΠΓΕ (X)

1. Ονομασια/-ες [ΠΟΠ η ΠΓΕ]

«Aceto Balsamico di Modena»

2. Κρατος μελος ή τριτη χωρα

Ιταλία

3. Περιγραφη του γεωργικου προϊοντος ή του τροφιμου

3.1. Τύπος προϊόντος

Κλάση 1.8. Λοιπά προϊόντα του παραρτήματος I της Συνθήκης (μπαχαρικά κ.λπ.)

3.2. Περιγραφή του προϊόντος που φέρει την προβλεπόμενη στο σημείο 1 ονομασία

Το «Aceto Balsamico di Modena» είναι ξύδι που παράγεται σύμφωνα με τις ακόλουθες διατάξεις και έχει τα χαρακτηριστικά που περιγράφονται κατωτέρω.

Αναλυτικές παράμετροι:

— πυκνότητα στους 20 °C: τουλάχιστον 1,06 για το ωριμασμένο προϊόν, τουλάχιστον 1,15 για το «παλαιωμένο» προϊόν,

— πραγματικός αλκοολικός τίτλος μικρότερος από 1,5 % κατ’ όγκο,

— ελάχιστη ολική οξύτητα: 6 % για το ωριμασμένο προϊόν και 5,5 % για το παλαιωμένο προϊόν,

— ολικό διοξείδιο του θείου: 100 mg/l κατά μέγιστο,

— τέφρα: τουλάχιστον 2,5 τοις χιλίοις·

— ελάχιστο καθαρό ξηρό εκχύλισμα: 30 g ανά λίτρο·

— αναγωγικά σάκχαρα: τουλάχιστον 110 g/l·

Οργανοληπτικά χαρακτηριστικά:

— διαύγεια: διαυγές και λαμπερό·

— χρώμα: έντονο καστανό·

— οσμή: χαρακτηριστική, επίμονη, έντονη και λεπτή, ευχάριστα οξώδης, με πιθανές ξυλώδεις νότες·

— γεύση: γλυκόξινη, ισορροπημένη, ευχάριστη και χαρακτηριστική.

Εάν παρατηρηθούν αποκλίσεις από τις παραμέτρους που αναφέρονται στο παρόν άρθρο, επιτρέπεται η εφαρμογή διαδικασίας βάσει της οποίας το οικείο προϊόν μπορεί να διορθωθεί με την προσθήκη ορισμένης ποσότητας πρώτων υλών (ξύδι οίνου και γλεύκος σταφυλιών που έχει βραστεί ή συμπυκνωθεί) σε ποσοστό έως 3 % κατά μάζα. Στις περιπτώσεις στις οποίες απαιτείται αυτή η διαδικασία διόρθωσης, πραγματοποιείται στο τέλος της περιόδου ωρίμασης ή παλαίωσης και, σε κάθε περίπτωση, πριν από την πιστοποίηση του προϊόντος.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

Το «Aceto Balsamico di Modena» παράγεται χρησιμοποιώντας συγκεκριμένες, παραδοσιακές τεχνικές, από γλεύκος των ακόλουθων ποικιλιών σταφυλιών: Lambrusco, Sangiovese, Trebbiano, Albana, Ancellotta, Fortana και Montuni, που έχει μερικώς ζυμωθεί και/ή βραστεί και/ή συμπυκνωθεί, με την προσθήκη ποσότητας ξυδιού παλαιότητας τουλάχιστον 10 ετών ώστε να αποκτήσει το προϊόν τα τυπικά οργανοληπτικά χαρακτηριστικά του, και με την προσθήκη ξυδιού λαμβανόμενου αποκλειστικά από οξοποίηση οίνου σε ποσοστό τουλάχιστον 10 %, σύμφωνα με τις ακόλουθες αναλογίες ισοτόπων:

— αναλογία 13C/12C (εκφρασμένη σε τιμή δ13C) στο οξικό οξύ: από -29,3 ‰ έως -24,3 ‰·

— αναλογία 18O/16O (εκφρασμένη σε τιμή δ18O) στο νερό, για ξύδι οίνου με οξύτητα άνω του 9 %: τουλάχιστον -2 ‰·

— αναλογία 18O/16O (εκφρασμένη σε τιμή δ18O) στο νερό, για ξύδι οίνου με οξύτητα μεταξύ 9 % και 6 %: τουλάχιστον -5 ‰·

— αναλογία δευτερίου/υδρογόνου (D/H) στη θέση μεθυλίου (CH3) στο εκχύλισμα οξικού οξέος: από 98,8 έως 106 ppm.

Για να αποκτήσει το «Aceto Balsamico di Modena» τα χαρακτηριστικά που περιγράφονται στο άρθρο 3.2, το γλεύκος που έχει βραστεί και/ή συμπυκνωθεί πρέπει να συμμορφώνεται με τα ακόλουθα χαρακτηριστικά:

— ελάχιστη ολική οξύτητα: 8 g ανά kg

— ελάχιστο καθαρό ξηρό εκχύλισμα: 55 g ανά kg

— παράμετροι αναλογιών ισοτόπων: — αναλογία 13C/12C (εκφρασμένη σε τιμή δ13C) στην αλκοόλη που παράγεται με ζύμωση των σακχάρων: από -29,3 ‰ έως -24,3 ‰· — αναλογία D/H στη θέση μεθυλίου (CH3) στην αλκοόλη που παράγεται με ζύμωση των σακχάρων: από 98,8 έως 106 ppm.

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Τα στάδια της ανάμειξης των πρώτων υλών, της μεταποίησής τους, της ωρίμασης και, κατά περίπτωση, της παλαίωσης, πρέπει να πραγματοποιούνται στην περιοχή που οριοθετείται στο σημείο 4.

Σε κάθε περίπτωση, για την οξοποίηση και ωρίμαση χρησιμοποιούνται κάδοι, βαρέλια ή άλλα δοχεία από ξύλο ποιότητας, όπως ιδίως βελανιδιά, ιδίως του είδους Quercus petraea, καστανιά, μουριά και άρκευθος, στους οποίους το προϊόν παραμένει για ελάχιστη περίοδο 60 ημερών από την ημερομηνία κατά την οποία ολοκληρώνεται η ανάμειξη των πρώτων υλών που προορίζονται για μεταποίηση και το προϊόν τοποθετείται στα ανωτέρω ξύλινα δοχεία.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

Τα δοχεία που χρησιμοποιούνται για τη διάθεση του «Aceto Balsamico di Modena» στο εμπόριο πρέπει να είναι γυάλινα, ξύλινα, κεραμικά ή πήλινα, με τις ακόλουθες χωρητικότητες: 0,100 l· 0,150 l· 0,200 l· 0,250 l· 0,500 l· 0,750 l· 1 l· 1,5 l· 2 l· 3 l ή 5 l· επίσης δοχεία μιας δόσης από γυαλί, πλαστικά ή σύνθετα υλικά, μέγιστης χωρητικότητας 25 ml, στα οποία αναγράφονται οι ίδιες ενδείξεις με αυτές που εμφανίζονται στις ετικέτες των φιαλών.

Τα δοχεία με χωρητικότητα 0,100 l· 0,150 l· 0,200 l, δεν επιτρέπεται να είναι σφαιρικού σχήματος ή να έχουν σφαιρικό σώμα και η αναλογία μεταξύ του ολικού ύψους και του μήκους της μεγαλύτερης πλευράς, ή της διαμέτρου εάν το δοχείο είναι κυλινδρικό, πρέπει να είναι πάνω από 1,85.

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Στις συσκευασίες η ονομασία «Aceto Balsamico di Modena» πρέπει να συνοδεύεται από την ένδειξη Indicazione Geografica Protetta [Προστατευόμενη Γεωγραφική Ένδειξη] αναγραφόμενη με ευκρινείς και ευανάγνωστους χαρακτήρες, ολογράφως ή με σύντμηση, στην ιταλική γλώσσα και/ή στη γλώσσα της χώρας προορισμού. Στην ετικέτα πρέπει να εμφανίζεται το σύμβολο της ΕΕ που συνδέεται με την ονομασία της ΠΓΕ. Απαγορεύεται η προσθήκη στην ονομασία «Aceto Balsamico di Modena» οποιουδήποτε προσδιορισμού, ακόμη και σε αριθμητική μορφή, πλην των ρητά προβλεπόμενων στις προδιαγραφές, συμπεριλαμβανόμενων των επιθέτων «extra», «fine», «scelto», «selezionato», «riserva», «superiore», «classico» ή παρόμοιων.

Επιτρέπεται επίσης η αναγραφή του όρου «invecchiato» (παλαιωμένο) μαζί με την ονομασία, όταν η παλαίωση του προϊόντος έχει συνεχιστεί για ελάχιστο χρονικό διάστημα τριών ετών σε κάδους, βαρέλια ή άλλα ξύλινα δοχεία. Ο όρος «invecchiato» μπορεί να συνοδεύεται από ένδειξη της ελάχιστης περιόδου παλαίωσης των τριών ετών.

4. Συνοπτικη οριοθετηση της γεωγραφικης περιοχης

Το «Aceto Balsamico di Modena» πρέπει να παράγεται στη διοικητική περιφέρεια των επαρχιών Modena και Reggio Emilia.

5. Δεσμος με τη γεωγραφικη περιοχη

Ο δεσμός μεταξύ του «Aceto Balsamico di Modena» και της γεωγραφικής περιοχής στηρίζεται στη φήμη του προϊόντος. Η φήμη του «Aceto Balsamico di Modena» τόσο στην εγχώρια αγορά όσο και στο εξωτερικό είναι δεδομένη και πλήρως αποδεδειγμένη από τη συχνή χρήση του προϊόντος σε διάφορες συνταγές και την παρουσία του στο Διαδίκτυο, στον Τύπο και στα ΜΜΕ. Η φήμη αυτή επιτρέπει στον καταναλωτή να αναγνωρίζει αμέσως τη μοναδικότητα και τη γνησιότητα του προϊόντος.

Το «Aceto Balsamico di Modena» αντιπροσωπεύει, από παλιά, την κουλτούρα και την ιστορία της Modena και η φήμη του σε όλον τον κόσμο είναι αδιαμφισβήτητη. Η ύπαρξή του συνδέεται στενά με τις γνώσεις, τις παραδόσεις και τις ικανότητες των κατοίκων της περιοχής, οι οποίοι έχουν δημιουργήσει ένα προϊόν που παράγεται αποκλειστικά στην περιοχή τους και αποτελεί χαρακτηριστικό προϊόν της. Το «Aceto Balsamico di Modena» έχει ενταχθεί πλήρως στον κοινωνικοοικονομικό ιστό της περιοχής, ως πηγή εισοδήματος διαφόρων οικονομικών παραγόντων και αναπόσπαστο τμήμα της γαστριμαργικής παράδοσης, με πρωταγωνιστικό ρόλο σε αμέτρητες τοπικές συνταγές. Εμπορικές εκθέσεις αλληλοδιαδέχονται τις ειδικές εκδηλώσεις εδώ και αρκετά χρόνια, αναγόμενες σε παραδόσεις που έχουν παγιωθεί με την πάροδο του χρόνου και με τη συμμετοχή των τοπικών παραγωγών που συναγωνίζονται με τα προϊόντα τους, διαιωνίζοντας τις τοπικές συνήθειες. Ως ειδικό και ιδιαίτερο προϊόν, το «Aceto Balsamico di Modena» έχει αποκτήσει με την πάροδο του χρόνου φήμη και εκτίμηση σε όλον τον κόσμο, όπου οι καταναλωτές συνδέουν ιδανικά το «βίωμα» του προϊόντος με την εικόνα γαστρονομικής ποιότητας των δύο επαρχιών της Emilia-Romagna.

Παραπομπή στη δημοσίευση των προδιαγραφών του προϊόντος

(άρθρο 6 παράγραφος 1 δεύτερο εδάφιο του παρόντος κανονισμού)

Το πλήρες κείμενο των προδιαγραφών προϊόντος είναι διαθέσιμο στον ακόλουθο ιστότοπο:

http://www.politicheagricole.it/flex/cm/pages/ServeBLOB.php/L/IT/IDPagina/3335

ή

απευθείας στην αρχική σελίδα του δικτυακού τόπου του Υπουργείου Πολιτικών Γεωργίας, Τροφίμων και Δασών (www.politicheagricole.it), επιλογή «Prodotti DOP e IGP» (στο επάνω και δεξιά τμήμα της οθόνης), κατόπιν «Prodotti DOP IGP STG» (στα πλάγια, στο αριστερό τμήμα της οθόνης) και τέλος «Disciplinari di Produzione all’esame dell’UE».

(1) ΕΕ L 343 της 14.12.2012, σ. 1.